[Video] Bestes in Afrikaans vereer by FiëstasAntoinette Louw, Milan Murray en Cintaine Schutte. Foto: Maroela Media. Die Fiësta-toekennings, wat sedert 2011 die beste Afrikaanse kunstenaars en produksies vereer, is Donderdag tydens ŉ spoggerige geleentheid op ŉ blou tapyt by die Staatsteater in Pretoria gehou. Dié geleentheid was ŉ trekpleister vir van Suid-Afrika se grootste name, met die tema “Beleef jou wêreld in Afrikaans”. Hoewel verskeie bekendes soos Lida Botha, Amanda Strydom en Tinarie van Wyk-Loots met dié goue beeldjie huis toe gegaan het, het die aktrise Nicola Hannekom byna skoonskip gemaak met drie toekennings. Sy het ook altesaam vyf toekennings vir haar produksie In Glas ingepalm. “Dis altyd ŉ waagstuk, veral as jy met ŉ nuwe teks werk. Maar ek is ongelooflik geëerd, veral omdat sulke goeie werke benoem is. Ek is ongelooflik dankbaar,” het Nicola by die geleentheid gesê. Die dramaturg, Pieter Fourie, het ook vertel dis belangrik om plat op die aarde te bly wanneer jy met kuns werk. Hy is vereer met ŉ lewenslange bydra vir Skryfkuns. “Jy moet na aan die grond lewe, jou ore oophou en luister hoe mense praat, nie hoe mense boeke skryf nie, veral in drama. Die toekenning is wonderlik en bevredigend. Dit voel asof alles die moeite werd was,” het Fourie gesê. Lida Botha en haar man, Johan, het na dekades van die getroude lewe steeds dolgelukkig gelyk. Lida is vereer vir haar lewenslange bydra tot teater. “My passie vir teater het reeds op skool begin – dit was sestig jaar gelede. Ek is ongelooflik gelukkig om dié toekenning te ontvang, veral as jy weet dis jou lewenspad en jou werk,” het Lida gesê. Haar man, wat haar heelaand ondersteun het, kon byna nie ophou glimlag nie. “Ek is die outjie wat maar die beeldjies dra. Maar ek regtig trots op haar,” het Johan geskerts. Die verhoogikoon, Amanda Strydom, het ook et ŉ goue beeldjie huis toe gegaan. “Ek dink al my konserte is rou en eerlik. Dit is die enigste manier wat ek ken om te kommunikeer met mense. Ek voel behoorlik soos liewe Jesus se witbroodjie oor die toekenning,” het Amanda vertel. Kyk hier na die volledige lys van wenners: Beste akteur Stian Bam vir In Glas (KKNK) Beste aktrise Tinarie van Wyk-Loots vir Hemelruim en In Glas (Aardklop en KKNK) Beste manlike byspeler Dean Smith vir Die Dag is Bros (Innibos) Beste vroulike byspeler Greta Pietersen vir Son. Maan. Sterre. (Woordfees) Beste regie Nicola Hanekom vir In Glas (KKNK) Beste teaterontwerp Nico Scheepers vir Amper, Vrystaat en Die Dag is Bros (Vrystaat en Innibos) Beste prestasie in ŉ musiekgedrewe produksie Amanda Strydom vir Amanda Strydom: Die Hele Boksemdaais (KKNK) Beste spel in ŉ solo-vertoning Marlo Minnaar vir Santa Gamka (KKNK) Beste nuutgeskepte Afrikaanse produksie Nicola Hanekom vir In Glas (KKNK) Beste prestasie in klassieke musiek US-koor onder leiding van André van der Merwe (Woordfees) Beste prestasie in visuele kuns Nathani Lüneburg vir As die Vlooie Byt in La La Land (KKNK) Beste musiekgedrewe produksie Al Lê die Berge Nog So Blou (KKNK) Beste aanbieding In Glas (KKNK) Blou Stoel-toekenning Askoop (KKNK) Gewildste fees Innibos Lewenslangde bydraes Lida Botha (teater) Ronnie Samaai (musiek) Pieter Fourie (skryfkuns)